НыбжьыщIэхэр тхылъ еджэным драгъэхьэх
Мэлбахъуэ Тимборэ и цIэр зезыхьэ Лъэпкъ къэрал библиотекэр къызэрызэIуахрэ илъэс 95-рэ зэрырикъуамрэ Библиотекэхэм я урысейпсо махуэмрэ ирихьэлIэу IуэхущIапIэм инновацэмкIэ, техникэ, мэкъумэш литературэхэмкIэ и къудамэхэм я лэжьакIуэхэм къыхалъхьащ «Юбилей как повод заявить о себе» зэIущIэр.
Зэхыхьэм ирагъэблэгъащ Налшык къалэм и курыт еджапIэ №5-м и 9-нэ классым и еджакIуэхэр. ЗэIущIэр ирагъэкIуэкIащ библиотекэм и лэжьакIуэхэу Хуламхановэ Лежинкэрэ ЖьэкIэмыхъу Жаннэрэ. Ахэр къызэхуэсахэм яхутепсэлъыхьащ япэ библиотекэр Урысейм къызэрыщыунэхуам, Екатеринэ ЕтIуанэм и унафэкIэ 1795 гъэм Санкт-Петербург Император библиотекэ (иджырей Урысей лъэпкъ библиотекэр) зэрыщаухуам, а зэман жыжьэм библиотекэхэм я лэжьакIуэхэм къалэнышхуэ я пщэ къыдэхуэу, абы екIуэлIэну зи мурад тхылъеджэхэм Iэмал имыIэу щIэныгъэ нэхъыщхьэ яIэу, бзэ зэмылIэужьыгъуэхэр ящIэу щытын хуейуэ зэрыхуагъэувам. Апхуэдэу къытеувыIащ Библиотекэхэм я урысейпсо махуэр накъыгъэм и 27-м ягъэлъэпIэну Урысейм и Президентым 1995 гъэм къызэрыхилъхьам, а махуэр библиотекэхэм я лэжьакIуэхэм я гъусэу тхылъыр фIыуэ зылъагъухэми зэрагъэлъапIэм.
ЕджакIуэхэр дихьэхыу едэIуащ зэIущIэр езыгъэкIуэкIхэм япэ тхылъхэр Пасэрей Мысырым къызэрыщыдагъэкIам, илъэс минипщIым щIигъу блэкIа нэужь, дуней псом тхылъ куэд къызэрытехьам, библиотекэ зыбжанэ зэрыщаухуам, Александрийскэ библиотекэ цIэрыIуэр къэунэхуу лIэщIыгъуипщI дэкIыжа нэужь ар мафIэм зэрисам, тхыдэм уриплъэжмэ, лъапIэныгъэу ялъытэ тхылъхэм папщIэ зауэхэр зэрырагъэкIуэкIам, ахэр зэрагъэсам, зэрагъэкIуэдам, къызэрагъуэтыжам, къызэрырагъэлам, тхылъхэмрэ библиотекэхэмрэ къызэрагъэщIэрэщIэжам ятеухуауэ щапхъэ куэд зэрыщыIэм ехьэлIауэ зи гугъу ящIахэм. ЕджакIуэхэм псом хуэмыдэу нэхъ гъэщIэгъуэн ящыхъуащ къэрал лэжьакIуэхэу Франклин Бенджамин, Цзэдун Мао, композитор Берлиоз Гектор, таурыхъ куэд зытха Гримм зэкъуэшхэр, тхакIуэхэу, усакIуэхэу Пруст Марсель, Гёте Иоганн, Дельвиг Антон, Одоевский Владимир, Толстой Лев, Бунин Иван, Брюсов Валерий, Ахматовэ Аннэ, Крылов Иван сымэ, нэгъуэщIхэри библиотекэм илъэс зыбжанэкIэ щылэжьауэ зэрыщытар, фIыуэ ялъагъу а IэщIагъэр нэгъуэщIкIэ зэрахуэмыхъуэжар.
ЗэIущIэм ирихьэлIэу къызэрагъэпэща «Си щIэныгъэм зыхэвгъэгъуэзэну фыкъызогъэблагъэ» тхылъ гъэлъэгъуэныгъэр, IуэхущIапIэм щрагъэкIуэкIа зэхыхьэ щхьэпэхэм ятеухуа видеонэтынхэр еджакIуэхэм щIэщыгъуэ ящыхъуащ. НыбжьыщIэхэм библиотекэм и къудамэхэм электрон Iэмалым тету зыщрагъэплъыхьащ.
Налшык къалэм дэт курыт еджапIэ №5-м и тхылъеджэ ныбжьыщIэхэу Шэмпар Линэ, Къаскъул Аслъэн, Мэхэтей Къантемыр сымэ къеджащ библиотекэм, тхылъым я мыхьэнэм теухуа усэхэм, хъуэхъухэр жаIащ.
Я махуэшхуэм ирихьэлIэу библиотекэм и лэжьакIуэхэу Созаевэ Хьэулэт, Батырбековэ Джамиля, Сындыку Каринэ, Бещто Эллэ сымэ гушыIэ теплъэгъуэ ягъэлъэгъуащ.
Хуламхановэ Лежинкэрэ ЖьэкIэмыхъу Жаннэрэ зэхыхьэм къекIуэлIа тхылъеджэхэм папщIэ зэпеуэ къызэрагъэпэщащ, библиотекэм, тхылъым ехьэлIауэ ябгъэдэлъ щIэныгъэр къапщытэу. Абы къыщыхэжаныкIахэм иратащ Гюго Виктор и «Собор Парижской богоматери», Голон Аннрэ Сержрэ я «Анжелика: Путь в Версаль. Анжелика и король», Джованьоли Рафаэлло и «Спартак» тхылъхэр.
Зэхыхьэр къызэзыгъэпэщахэм еджакIуэхэм фIыщIэ хуащIащ къазэрыхуеблэгъам папщIэ икIи я IуэхущIапIэм сыт щыгъуи къекIуэлIэну зэрагуапэр къыхагъэщащ. ЗэIущIэр щиухым Библиотекэхэм я лэжьакIуэхэм я гимныр кърагъэуащ.
ТЕКIУЖЬ Заретэ.
